Azfar Mohamad Mustafar

Azfar Mohamad Mustafar ialah seorang diplomat Malaysia. Beliau berkhidmat sebagai Pesuruhjaya Tinggi Malaysia ke Singapura mulai 2021. Sebelum itu, beliau pernah dilantik sebagai Duta Besar Malaysia ke Perancis.

 Pendidikan 
Azfar Mohamad Mustafar memegang ijazah sarjana muda sastera dari Universiti Malaya. Beliau turut mempunyai diploma pentadbiran awam dari Institut Tadbiran Awam Negara (INTAN) Malaysia. Di peringkat lebih tinggi, beliau memegang sarjana sains dalam hal ehwal maritim dari Universiti Maritim Dunia, Sweden. Beliau turut melanjutkan pengajian di peringkat lebih tinggi dan memegang ijazah doktor falsafah undang-undang maritim dari Universiti Swansea, Wales, United Kingdom.

Beliau menerima pengiktirafan sebagai penerima Anugerah Alumni Terbilang dari Universiti Maritim Dunia pada 2022. Beliau ialah rakyat Malaysia pertama yang mendapat anugerah sebegitu.

 Kerjaya 
Azfar memulakan kerjaya perkhidmatan awamnya pada 1996. Beliau berkhidmat di Jabatan Perdana Menteri dan Jabatan Perkhidmatan Awam, sebelum menyertai Kementerian Luar Negeri Malaysia pada 2001. Beliau pernah menjadi Ketua Pengarah Hal Ehwal Maritim di Kementerian Luar Negeri.

Pada 2018, beliau telah dilantik oleh Sultan Muhammad V sebagai Duta Besar Malaysia ke Perancis. Pada 2021, beliau telah dilantik oleh Al-Sultan Abdullah sebagai Pesuruhjaya Tinggi Malaysia ke Singapura.

 Kehidupan peribadi 
Azfar telah berkahwin dengan Che Norhayati Soib dan dikurniakan dengan lima orang anak.

 Anugerah dan pengiktirafan 


 Darjah Kebesaran Mahkota Pahang - Sri Indera Mahkota Pahang (S.I.M.P.) - Dato' Indera (2024)
 Darjah Kebesaran Mahkota Pahang - Darjah Indera Mahkota Pahang (D.I.M.P.) - Dato' (2018)
 Darjah-Darjah Yang Mulia Pangkuan Negara - Ahli Mangku Negara (A.M.N) - 2012
 Universiti Maritim Dunia, Sweden
 Anugerah Alumni Cemerlang - 2022

 Rujukan 

Kategori:Diplomat Malaysia
Kategori:Duta Besar Malaysia ke Perancis
Kategori:Pesuruhjaya Tinggi Malaysia ke Singapura
Kategori:Alumni Universiti Swansea
Kategori:Alumni Universiti Maritim Dunia
Kategori:Alumni Universiti Malaya